Patru înotători prahoveni ne reprezintă la competițiile europene de natație din Serbia și Lituania. Este vorba despre patru copii din Câmpina, care au făcut cunoștință cu bazinul de înot de la vârste fragede și care azi fac performanță pe oriunde s-ar duce.
Iarina Cojocaru și Luca Marinescu sunt cei doi campioni la natație, care vor concura la Cupa Țărilor Central-Europene, ce are loc la Belgrad, în Serbia, în perioada 12-14 iulie. Alți doi sportivi, Ștefan Cojocaru și Darius Coman, vor participa la Campionatul European de juniori de la Vilnius, Lituania, în perioada 2-7 iulie.
Copiii sunt antrenați de Gabriel Cojocaru, de la clubul Barracuda din Câmpina.
Toți cei patru sportivi sunt performeri care mereu s-au străduit să „bată” apa în timp record. Adolescenți conștienți de faptul că „la înot auzi doar fluierul de start, nu există și fluier de final“. Iar între start și finish stă mereu pasiunea.
Ce își doresc de la competițiile europene? Să facă auzit numele României și să arate că performanța înseamnă muncă multă. Totul împletit cu ambiție, determinare și dăruire. Indiferent de sacrificii. Multe la număr.